NÁRODNÁ   RADA   SLOVENSKEJ   REPUBLIKY
________________________________________________________________
IX. volebné obdobie



Číslo: KNR-VSRR-4755/2026-10


1243a

S p o l o č n á    s p r á v a
 

výborov Národnej rady Slovenskej republiky o prerokovaní návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1243a) v druhom čítaní
___________________________________________________________________________

	Výbor Národnej rady Slovenskej republiky pre verejnú správu a regionálny rozvoj ako gestorský výbor k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1243) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

I.
	Národná rada Slovenskej republiky uznesením č. 1464 z 5. mája 2026 pridelila  návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1243) na prerokovanie týmto výborom:

	Ústavnoprávnemu výboru Národnej rady Slovenskej republiky a
Výboru Národnej rady Slovenskej republiky pre verejnú správu a regionálny 	rozvoj

Určila zároveň Výbor Národnej rady Slovenskej republiky pre verejnú správu                      a regionálny rozvoj ako gestorský výbor a lehoty na prerokovanie predmetného návrhu zákona v druhom čítaní vo výboroch.

II.

	Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu  zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.





III.

Stanovisko vlády Slovenskej republiky k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1243) podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebolo do konania schôdze gestorského výboru doručené.

IV.

	Výbory Národnej rady Slovenskej republiky, ktorým bol  návrh zákona pridelený, zaujali k nemu nasledovné stanoviská:
Ústavnoprávny výbor Národnej  rady Slovenskej republiky uznesením č. 452                 z 21. mája 2026 s návrhom zákona súhlasil a odporučil ho Národnej rade Slovenskej republiky schváliť s pozmeňujúcimi a doplňujúcimi návrhmi;	
Výbor Národnej rady Slovenskej republiky pre verejnú správu a regionálny rozvoj uznesením č. 169 z 26. mája 2026 s návrhom zákona súhlasil a odporučil ho Národnej rade Slovenskej republiky schváliť s pozmeňujúcimi a doplňujúcimi návrhmi; 

V.

Z uznesení výborov Národnej rady Slovenskej republiky uvedených pod bodom IV. spoločnej správy vyplynuli tieto pozmeňujúce a doplňujúce návrhy:

1. V čl. I bode 7 (§ 19 ods. 4) sa slová „minister zahraničných vecí“ nahrádzajú slovami „minister zahraničných vecí a európskych záležitostí Slovenskej republiky (ďalej len „minister zahraničných vecí“)“.

Legislatívno-technická úprava. Pri prvej zmienke v texte návrhu zákona sa uvádza úplné označenie funkcie ministra zahraničných vecí a európskych záležitostí Slovenskej republiky a zavádza sa legislatívna skratka, ktorá sa používa v ďalšom texte návrhu zákona.

Ústavnoprávny výbor  a
Výbor NR SR pre verejnú správu a regionálny rozvoj

                                                                       Gestorský výbor odporúča schváliť.

2. V čl. I sa za bod 8 vkladá nový bod 9, ktorý znie:
„9. V § 20 ods. 3 druhej vete sa za slovo „ak“ vkladajú slová „v odseku 4 alebo“.“.
Nasledujúce body sa primerane preznačia.
Legislatívno-technická úprava v nadväznosti na navrhovaný § 20 ods. 4. V čl. I doterajšom bode 9 návrhu zákona sa § 20 dopĺňa odsekom 4, ktorý upravuje iné časy hlasovania na zastupiteľských úradoch ako ustanovuje § 20 ods. 3 druhá veta. Navrhuje sa preto v § 20 ods. 3 druhej vete upraviť výnimku s odkazom na odsek 4 obsahujúci odchylnú úpravu.

Ústavnoprávny výbor  a
Výbor NR SR pre verejnú správu a regionálny rozvoj

                                                                       Gestorský výbor odporúča schváliť.

3. V čl. I bode 22 (§ 36 ods. 4) sa na konci pripájajú tieto slová: „a v druhej vete sa slová „až e)“ nahrádzajú slovami „až f)““.

V čl. I bode 18 sa § 34 ods. 1 dopĺňa písmenom f), podľa ktorého materiálne prostriedky potrebné na činnosť volebných komisií a osoby na organizačnú a technickú prípravu volieb a ich vykonanie zabezpečuje pre okrskovú volebnú komisiu utvorenú pre osobitný okrsok Ministerstvo zahraničných vecí a európskych záležitostí Slovenskej republiky. Túto úpravu sa navrhuje zohľadniť aj v § 36 ods. 4 druhej vete zákona č. 180/2014 Z. z., podľa ktorej odmenu členovi volebnej komisie a odmenu zapisovateľovi volebnej komisie vypláca orgán, ktorý podľa § 34 ods. 1 písm. b) až e) zabezpečuje činnosť príslušnej volebnej komisie. V § 36 ods. 4 druhej vete sa preto navrhuje doplniť odkaz aj na orgán podľa navrhovaného nového § 34 ods. 1 písm. f), keďže inak by absentovala úprava ustanovujúca, ktorý orgán je príslušný vyplácať odmenu členovi a zapisovateľovi okrskovej volebnej komisie utvorenej pre osobitný okrsok.


Ústavnoprávny výbor  a
Výbor NR SR pre verejnú správu a regionálny rozvoj

                                                                       Gestorský výbor odporúča schváliť.

4. V čl. I bode 28 sa vypúšťajú slová „a § 199 ods. 6“.
Súčasne sa v čl. I za bod 59 vkladá nový bod 60, ktorý znie:
„60. V § 199 ods. 6 druhá veta znie: „Prvé zasadanie osobitnej okresnej volebnej komisie sa uskutoční v lehote uvedenej v rozhodnutí o vyhlásení referenda; zasadanie zvoláva minister zahraničných vecí.“.“.
Nasledujúce body sa primerane preznačia.

Z pôvodného znenia čl. I bodu 28 návrhu zákona sa úprava druhej vety v § 199 ods. 6 zákona č. 180/2014 Z. z. navrhuje realizovať v samostatnom novelizačnom bode vzhľadom na odlišnú terminológiu – v § 199 ods. 6 sa používa spojenie „rozhodnutie o vyhlásení referenda“, zatiaľ čo v § 47 ods. 6 sa používa spojenie „rozhodnutie o vyhlásení volieb“.

Ústavnoprávny výbor  a
Výbor NR SR pre verejnú správu a regionálny rozvoj

                                                                       Gestorský výbor odporúča schváliť.

5. V čl. I sa za bod 36 vkladá nový bod 37, ktorý znie:
„37. V § 55 ods. 4 sa vypúšťa bodkočiarka a časť vety za bodkočiarkou.“.
Nasledujúce body sa primerane preznačia.

Vzhľadom na navrhované nahradenie voľby poštou hlasovaním na zastupiteľských úradoch sa vypúšťa výnimka z požiadaviek na hlasovacie lístky, ktorá bola v § 55 ods. 4 upravená pre hlasovacie lístky použité pri voľbe poštou.


Ústavnoprávny výbor  a
Výbor NR SR pre verejnú správu a regionálny rozvoj

                                                                       Gestorský výbor odporúča schváliť.

6. V čl. I bode 46 v § 80 ods. 4 písm. a) sa vypúšťa slovo „volebnej“.

Legislatívno-technická úprava. Zabezpečuje sa dodržiavanie legislatívnej skratky „kaucia“ zavedenej pre slovné spojenie „volebná kaucia“ v čl. I bode 35 v § 50 ods. 4 písm. b).


Ústavnoprávny výbor  a
Výbor NR SR pre verejnú správu a regionálny rozvoj

                                                                       Gestorský výbor odporúča schváliť.

7. V čl. I bode 51 úvodnej vete sa slovo „nadpisov“ nahrádza slovami „nadpisu § 106b“.

Legislatívno-technická úprava znenia úvodnej vety zohľadňuje skutočnosť, že vkladaný § 106a nemá nadpis.


Ústavnoprávny výbor  a
Výbor NR SR pre verejnú správu a regionálny rozvoj

                                                                       Gestorský výbor odporúča schváliť.


8. V čl. I bode 51 v § 106b ods. 4 sa slová „miesto, kde vykoná“ nahrádzajú slovami „zastupiteľský úrad, na ktorom chce vykonať“.

Spresnenie formulácie ustanovenia a jej zosúladenie s formuláciou použitou v obdobných ustanoveniach v čl. I bode 42 v § 59 ods. 4 a v čl. I bode 67 v § 207 ods. 4.

Ústavnoprávny výbor  a
Výbor NR SR pre verejnú správu a regionálny rozvoj

                                                                       Gestorský výbor odporúča schváliť.

9. V čl. I bode 66 (§ 204 ods. 6) sa slovo „volič“ nahrádza slovom „Volič“ a vypúšťajú sa slová „vypúšťajú sa“.

Opravuje sa tvar citovaného slova, ktoré je v § 204 ods. 6 na začiatku vety, a teda s veľkým začiatočným písmenom, a súčasne sa vypúšťajú nadbytočné slová.


Ústavnoprávny výbor  a
Výbor NR SR pre verejnú správu a regionálny rozvoj

                                                                       Gestorský výbor odporúča schváliť.


10. V čl. I bode 69 úvodnej vete sa slová „Za § 220b sa vkladá § 220c“ nahrádzajú slovami „Za § 220c sa vkladá § 220d“ a § 220c sa označuje ako § 220d.

Legislatívno-technická úprava. Zákonom č. 71/2026 Z. z. bolo do zákona č. 180/2014 Z. z. vložené prechodné ustanovenie s označením § 220c. Ďalšie prechodné ustanovenie je preto potrebné označiť ako § 220d.

Ústavnoprávny výbor  a
Výbor NR SR pre verejnú správu a regionálny rozvoj

                                                                       Gestorský výbor odporúča schváliť.


VI.

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe, hlasovať takto:

spoločne o bodoch 1 až 10 spoločnej správy, s odporúčaním gestorského výboru 

s c h v á l i ť.

VII.

Gestorský   výbor  na  základe  stanovísk  výborov k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1243) vyjadrených v ich uzneseniach uvedených pod bodom IV. tejto správy odporúča Národnej rade Slovenskej republiky predmetný návrh  zákona v znení schválených pozmeňujúcich a doplňujúcich návrhov uvedených v spoločnej správe

s c h v á l i ť.

	Spoločná správa výborov Národnej rady Slovenskej republiky o prerokovaní  návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1243a) bola schválená uznesením Výboru Národnej rady Slovenskej republiky pre verejnú správu a regionálny rozvoj č. 174 dňa 26. mája 2026. 

Týmto uznesením výbor zároveň poveril spravodajcu Viliama ZAHORČÁKA, aby na schôdzi Národnej rady Slovenskej republiky informoval o výsledku rokovania výborov a predkladal návrhy v zmysle príslušných ustanovení zákona Národnej rady Slovenskej republiky  č.  350/1996 Z. z. o rokovacom poriadku Národnej rady Slovenskej republiky v znení neskorších predpisov a určil poslancov Jozefa CECHA, Romana MALATINCA, Branislava BECÍKA, Jaroslava BAŠKU a Vladimíra FAIČA za náhradníkov spravodajcu.  




Igor J A N C K U L Í K, v. r.
podpredseda
Výboru NR SR pre verejnú správu a regionálny rozvoj



Bratislava 26. mája 2026

